Metro Manila Skyway

Kasaysayan

Kalakip ng pagbubukas ng sistemang Skyway, ang mga motorista ay pinadala sa isang sistemang may-bayad na daan habang ang trapiko sa South Luzon Expressway ay gumanda nang husto dahil sa dagdag na kapasidad ng daan, mga naayos na daan, at mga bago at pinagandang pasilidad.
Noong Nobyembre 27, 1995, ang PT CITRA, isang mamumuhunan, ay pumasok sa isang kasunduang Supplemental Toll Operation Agreement (STOA) kasama ang pamahalaan ng Republika ng Pilipinas, sa pamamagitan ng Toll Regulatory Board (TRB) bilang tagapahintulot, at ang Philippine National Construction Corporation (PNCC) bilang tagapagpatakbo. Ang STOA ay bunga ng mga usapan sa bawa't mga partido na opisyal na nagsimula noong Oktubre 31, 1994 sa pagbuo ng Technical Working Group na binubuo ng mga kinatawan mula sa Lupon ng mga Pamumuhunan (BOI), Kagawaran ng Pananalapi (DOF), AIA Capital bilang tagapayo ng pananalapi, Kagawaran ng Pagawaing Bayan at Lansangan (DPWH), TRB, PNCC, at PT CITRA Group.
Sa ilalim ng STOA, iniutos ang CMMTC na magpinansya, magdisenyo at magtayo ng Unang Baitang ng Proyektong South Metro Manila Tollway na binubuo ng isang nakaangat na mabilisang daanan mula Bicutan hanggang Gil Puyat at pagsasama rito ang pagpapaganda at pagpapanatili ng bahaging nasa lupa ng proyektong South Metro Manila Tollway, na binubuo naman ng isang nakaangat na mabilisang daanan mula Nichols hanggang Alabang, ay itinuturing isang pinagsamang sistema ng Unang Baitang ng South Metro Manila Tollway. Karampatang inapruba ni dating Pangulong Fidel V. Ramos ang STOA noong Abril 7, 1996.

Paglalarawan ng ruta

Nagsisimula ang Skyway sa Barangay San Isidro, Makati, sa may timog ng Gil Puyat Avenue. A-angat ito sa ibabaw ng Palitan ng Magallanes at babalik sa orihinal na lebel nito pagkatapos ng pagtawid sa EDSA. Ang unang nakaangat na bahagi ay nagtatapos sa Palitan ng NAIA Expressway, kung saan bababa ito sa lebel ng lupa at kalinya ng SLEX at PNR Metro South Commuter Line sa hangganan ng Pasay-Taguig. Babalik sa pagiging nakaangat ang Skyway malapit sa Labasan ng C-5 at Arca South. Kalaunan liliko ito nang bahagya sa Bicutan, malapit sa dating dulo nito, at tutuloy ito sa pagtahak sa ibabaw ng SLEX. Sa Labasan ng Sucat, a-angat ang Skyway sa ibabaw ng silangang dulo ng Dr. A. Santos Avenue at bababa bago matumbok ang tarangkahang pambayad sa Cupang, Muntinlupa. Isang labasan ay magpapabalik sa South Luzon Expressway at isang rampang pasukan ay nagdadala ng trapiko bais-bersa. Paglampas ng tarangkahang pambayad at labasan pa-SLEX, kikipot sa isang linya kada direksyon ang Skyway, at liliko ito pakanluran bago sumama sa Alabang–Zapote Road malapit sa South Station sa Alabang.
Ang Ikatlong Yugto na kasakukuyang itinatayo ay nahahati sa limang mga bahagi. Ang Unang Bahagi (Section 1) ay nagsisimula sa Labasan ng Gil Puyat at dadaan pahilaga sa kahabaan ng Lansangang Osmena, liliko pakanan sa Abenida Quirino (C-2) at tatapos sa Zamora Flyover. Liliko naman ang Ikalawang Bahagi (Section 2) sa pampribadong planta ng Manila Plastics Packaging (pag-aari ng San Miguel Corporation na parehong konsesyonaryo ng Skyway), susunod sa kurba ng Ilog San Juan at mag-uugnay sa Abenida Gregorio Araneta sa Santa Mesa, Maynila, malapit sa SM City Santa Mesa. Sa sangandaan ng Bulebar Aurora nagsisimula ang Ikatlong Bahagi (Section 3) na dadaan sa kahabaan ng Abenida Gregorio Araneta hanggang sa makaabot ito sa Abenida Quezon, kung saang tutuloy ang Ikatlong Yugto bilang Ikaapat na Bahagi (Section 4). Liliko ito pakaliwa sa Abenida Sarhento Rivera at liliko pahilaga patungong Palitan ng Balintawak sa EDSA sa kahabaan ng Abenida Bonifacio. Mula rito nagsisimula ang Ikalimang Bahagi (Section 5) na tatawid sa ibabaw ng EDSA at nag-uugnay sa NLEx paglampas ng flyover ng Lansangang Quirino. Ang kabuuang haba ng Ikatlong Yugto ay 14 na kilometro.

Pamamahala at pagpapanatili

Ang inayos at nasa lupang bahagi ng South Luzon Expressway (SLEX) mula Nichols hanggang Alabang at ang nakaangat na mabilisang daanan mula Buendia hanggang Bicutan ay tinatawag na ngayong Metro Manila Skyway System. Pinamamahala ito ng Skyway Operations and Maintenance Corporation (SOMCo), isang kompanya ng umiiral na PNCC – mayhawak, Citra Metro Manila Tollways Corporation. Kinuha ng SOMCo ang pamamahala at pagpapanatili ng Skyway mula sa dating tagapamahala, PNCC Skyway Corporation, epektibo noong Enero 2008 at itinatag sang-ayon sa probisyong hinihingi sa Amended Supplemental Toll Operators Agreement (A-STOA) sa pagitan ng PNCC, Citra Metro Manila Tollways Corp. at Toll Regulatory Board (TRB) noong Hulyo 2007.
Nasa atas ang SOMCo ng tatlong pangunahing gawaing pampamamahala: ang kaligtasan at katiwasayan sa trapiko, ang pagpapanatili ng mga pasilidad, at ang pangongolekta ng mga bayarin.

Panukalang CMMTC/Ikatlong Yugto ng Skyway

Tinaguriang "'Ikatlong Yugto ng Skyway'" (Skyway Stage 3), nakatanggap ng Kagawaran ng Pagawaing Bayan at Lansangan (DPWH) ng isang kusang panukala mula sa Citra Metro Manila Tollways Corp. (CMMTC) para sa pagtatayo ng karugtong ng Skyway na tatakbo mula Bicutan, Taguig hanggang Balintawak, Lungsod Quezon, sang-ayon sa panukala. Sinama ng DPWH ang proyekto sa PPP (o Pagtutulungan ng Pampubliko at Pribadong Sektor)trust nito at isinailalim sa isang Swiss Challenge, isang pamamaraan na nag-aatas sa isang ahensiya ng pamahalaan na nakatanggap ng isang kusang halaga (unsolicited bid) para sa isang proyekto na ilathala ang halaga at mag-anyaya ng mga ikatlong partido para i-tumbas o i-higitan ang halagang ito.
Kasalukuyang itinatayo, nagsimula ang pagtatayo ng Ikatlong Yugto noong Abril 2014. Nakasaad sa naunang mga panukala ang 14 na kilometrong proyekto na hahatiin sa apat na mga bahagi. Ang mga antalang dulot ng mga usaping karapatan sa daan ay nagpalipat ng pagkakalinya ng Ikalawang Bahagi ng Ikatlong Yugto. Ang naunang pagkakahanay ay magkakaroon ng Zamora flyover at tatawid ng Ilog Pasig, sasanib sa NLEx-SLEx connector tollway malapit sa kampus ng PUP, at dadaan sa mga kalye ng Old Santa Mesa at Victorino Mapa. Inilipat ito paglaon upang iliko ang kahabaan mula sa Zamora flyover patungong planta ng San Miguel Plastics Packaging, at susunod sa Ilog San Juan hanggang sa sangandaan ng Abenida Gregorio Araneta at Bulebar Aurora. Isa pang pagbabago sa mga panukala ay ang pagdaragdag ng ikalimang bahagi sa hilagang dulo ng proyekto. Sa halip na tatapos sa mismong Palitan ng Balintawak sa EDSA, tatawid sa ibabaw nito at ng flyover ng Lansangang Quirino ang Ikalimang Bahagi at magkokonekta sa mismong NLEx bago ang Tarangkahang Pambayad ng Balintawak.

Panukalang MPTDC/NLEx-SLEX Connector Road

Samantala, isang taon bago inanunsiyo nang publiko ang panukala ng CMMTC, isinumite ng NLEX concessionaire subsidiary Metro Pacific Tollway Development Corporation (MPTDC) sa pamamagitan ng Manila North Tollways Corporation (MNTC) ang kanilang panukala na tinaguriang "NLEx-SLEx Connector Road" (o "Segment 11") ng proyektong NLEx Phase 2 project. Nakasaad dito na itatayo ang isang 13.24 kilometrong nakaangat na mabilisang daanan mula Buendia (Unang Yugto ng Skyway) hanggang Daang C-3 na mag-uugnay sa NLEx sa pamamagitan ng Segment 10 ng proyektong NLEx Phase 2. Dadaan ang malaking bahagi ng nakaangat na daanan sa ibabaw ng mga riles ng Philippine National Railways Right-Of-Way.
Ayon kay Kalihim Rogelio Singson ng DPWH, kapuwang matutuloy ang mga panukala; maaaring umiral ang mga nasabing panukala sapagkat ang mga proyektong ito ay maglilingkod sa dalawang mag-kabilang koridor ng Kamaynilaan.

Proyektong Pagpapalawak ng Skyway

Unang ipinanukala ng San Miguel Corporation ang proyekto noong Nobyembre 2017. Ipinanukala nito ang pagpapalapad ng dalawang mga landas ng bahaging Sucat–Alabang ng Skyway from Sucat to Alabang, kaya ang magiging kabuuang bilang ng mga landas ay anim (tatlong mga landas sa bawat direksiyon), at idurugtong ang nakaangat na mabilisang daanan mula kasalukuyang dulo na South Station Alabang patungong SLEX Susana Heights sa Muntinlupa. Ang Proyektong Pagpapalawak ng Skyway ay ang unang yugto ng pantatlong-taong proyekto ng San Miguel Corporation para sa pagpapalawak ng lahat ng mga mabilisang daanan sa katimugang Kalakhang Maynila upang mabawasan ang paninikip ng trapiko sa pangunahing mga lansangan.
Nagsimula noong Agosto 2019 ang pagtatayo ng karugtong ng Skyway mula South Station Alabang patungong Labasan ng SLEX sa Susana Heights. Inaasahang matatapos ito pagsapit ng Disyembre 2020 sa halagang ₱10 bilyon.